Psykolog Lars Lundmann opfordrer ansøgere til at undersøge, hvilke fritidsinteresser intervieweren har.

- Du skal bare slappe af og være dig selv.

Det velmenende råd har mange nok fået, når de har været nervøse inden en jobsamtale.

Men hvis du virkelig gerne vil have jobbet, er det et dårligt råd, mener psykolog Lars Lundmann.

I en ny bog – med titlen ’Du skal ikke være dig selv’ – opfordrer han i stedet jobsøgende til at fokusere mere på den person, der interviewer dem.

- Man skal ikke være sig selv i et jobinterview, man skal være den, intervieweren godt kan lide, siger han i ’Go’ morgen Danmark’.

Jobsamtalen er ikke professionel

At man skal vise de sider af sig selv, som arbejdspladsen er interesseret i, er en opfattelse, de fleste er enige om.

Lars Lundmann går dog videre end det.

Han mener, at man helt konkret skal fokusere på den person, der interviewer en.

Hvis vedkommende for eksempel spiller golf, så spil ind i det Lars Lundmann, psykolog

- Du snakker ikke med en virksomhed, men med en person. Objektivt set burde det handle om jobbet og dine kvalifikationer, men folk er mennesker, og deres vurdering af dig er subjektiv. Derfor er jobsamtalen ikke professionel, men social, siger Lars Lundmann.

Lars Lundmann har skrevet en ph.d.-afhandling om rekruttering. Foto: Nordisk Film TV

For at sørge for, at interviewerens opfattelse bliver så positiv som mulig, mener psykologen, at man bør undersøge hans eller hendes interesser nøje. Det kan man blandt andet gøre ved hjælp af de sociale medier.

- Hvis vedkommende for eksempel spiller golf, så spil ind i det. Det kan også være affødte ting af golf som de åbne vidder, at være i naturen og den slags. På den måde vil du minde om intervieweren, og det får vedkommende til at kunne lide dig mere, siger han.

- Ikke det, samtalen handler om

Hos rekrutteringsvirksomheden Unique Human Capital er man ikke helt enig i Lars Lundmanns holdninger.

De udfører jobsamtaler for andre virksomheder, og en af dem, der sidder til møderne, er seniorkonsulent Belinda Bramsnæs.

- Man kan fake ved at undersøge alt om headhunteren – som eksempelvis kunne være mig – men det er jo ikke det, jobsamtalen handler om, siger hun.

Modsat Lars Lundmann mener Belinda Bramsnæs netop, at det i stedet handler om at være den bedste udgave af sig selv.

- Det vil sige, at man har forberedt sig og har undersøgt rigtig meget om den virksomhed, man skal til samtale hos, siger hun.

Lars Lundmann kan godt se, at det kan give mening at læse op på virksomheden, man gerne vil arbejde i, men det er i hans øjne ikke det, der er vigtigst.

Er man den rette?

I nogles øjne kan Lars Lundmanns taktik måske give bagslag, fordi ansætterne i virkeligheden ikke opdager, om man er den rette til jobbet.

Men den udlægning kan han ikke genkende.

- Det er en kritik, man tit hører, men under alle omstændigheder ved man ikke, om man vil passe godt ind i et job. Hvordan man har det med kollegerne eller med chefen, kan man sige noget om på baggrund af en jobsamtale, siger han.

- Din livssituation og dine interesser kan også ændre sig. Der kan ske så mange ting, der ændrer ens jobperformance.